হবিগঞ্জ, ১২ জুলাই (শীর্ষ নিউজ ডটকম): আজ মঙ্গলবার হবিগঞ্জের বানিয়াচং থানা থেকে হত্যা চেষ্টার মামলাভুক্ত ২ আসামিকে এলাকার প্রভাবশালী মহল ছাড়িয়ে নিয়ে গেছেন। ওই দুই আসামি গতকাল রাতে এক মাদ্রাসা ছাত্রকে হত্যার চেষ্টা চালালে এলাকাবাসীর হাতে অস্ত্রসহ ধরা পড়লে তাদেরকে পুলিশে সোপর্দ করা হয় এবং এ ব্যাপারে রাতেই ওই দুই আসামির বিরুদ্ধে এফআইআর লিপিবদ্ধ হয়। এক কলেজ ছাত্রীকে যৌন হয়রানির প্রতিবাদ করায় দশম শ্রেণীর মাদ্রাসা ছাত্র ফয়সলকে (১৭) হত্যার চেষ্টা চালায় বখাটেরা।  জানা যায়,  বানিয়াচং উপজেলা সদরের ইনাতখানী গ্রামের এক ছাত্রীকে জনাব আলী ডিগ্রি কলেজে যাওয়া-আসার পথে আটককৃত দুই বখাটেসহ ৮/১০ জন প্রায়ই যৌন হয়রানি করে আসছিল। একই গ্রামের আ. রব শামীমের ছেলে স্থানীয় আলীয়া মাদ্রাসার দশম শ্রেণীর ছাত্র ফয়সল (১৭) এর প্রতিবাদ করে। এতে বখাটেরা ক্ষুব্ধ হয়ে সোমবার রাত ১১টায় ফয়সলকে মোবাইলে কৌশলে বাড়ির বাইরে নিয়ে হত্যার চেষ্টা চালায়। তার চিৎকারে এলাকার লোকজন তাকে উদ্ধার করে। এ সময় তারা রামদা, লোহার রডসহ পুরানবাগ গ্রামের আব্দুল হান্নানের ছেলে সালমান (২০) ও ইনাতখানী গ্রামের আ. হাকিম মিয়ার ছেলে রমজানকে  (২১) হাতেনাতে আটক করে পুলিশে দেয়।  এ ব্যাপারে রাতেই থানায় এজাহার দাখিল করা হয়। আজ মঙ্গলবার দুপুরে এলাকার মাতব্বররা থানায় গিয়ে ঘটনাটি সালিশে নিষ্পত্তির আশ্বাস দিয়ে গ্রেফতারকৃতদের থানা থেকে ছাড়িয়ে আনেন। থানার অফিসার ইনচার্জ মোকসেদুল মোমেন জানান, লিখিত মুচলেকা রেখে বখাটেদেরকে মাতব্বরদের জিম্মায় ছেড়ে দেয়া হয়েছে।  (শীর্ষ নিউজ ডটকম/প্রতিনিধি/ওআর/আরআর/এসসি/২১.২৩ঘ.)